Document ID: 32013R0293

A BIZOTTSÁG 293/2013/EU RENDELETE
(2013. március 20.)
a 396/2005/EK európai parlamenti és tanácsi rendelet II. és III. mellékletének az egyes termékekben, illetve azok felületén található emamektin-benzoát, etofenprox, etoxazol, flutriafol, glifozát, foszmet, piraklosztrobin, spinozad és spirotetramát megengedett szermaradék-határértéke tekintetében történő módosításáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a növényi és állati eredetű élelmiszerekben és takarmányokban, illetve azok felületén található megengedett növényvédőszer-maradékok határértékéről, valamint a 91/414/EGK tanácsi irányelv módosításáról szóló, 2005. február 23-i 396/2005/EK európai parlamenti és tanácsi rendeletre (1) és különösen annak 14. cikke (1) bekezdésének a) pontjára,
mivel:
(1)
Az etoxazol, a glifozát és a piraklosztrobin tekintetében a 396/2005/EK rendelet II. melléklete és III. mellékletének B. része megállapította a megengedett szermaradék-határértékeket (a továbbiakban: MRL-ek). Az emamektin-benzoátra, az etofenproxra, a flutriafolra, a foszmetre, a protiokonazolra, a spinozadra és a spirotetramátra vonatkozó megengedett szermaradék-határértékeket a 396/2005/EK rendelet III. mellékletének A. része határozta meg.
(2)
A protiokonazol hatóanyagot tartalmazó növényvédő szer repcemagnál, lenmagnál, máknál és mustármagnál való alkalmazásának engedélyezésére irányuló eljárás keretében a 396/2005/EK rendelet 6. cikke (1) bekezdésének megfelelően kérelmet nyújtottak be az érvényben lévő MRL-ek módosítása céljából.
(3)
A foszmet esetében az étkezési olajbogyóra, a burgonyára és a repcemagra vonatkozóan nyújtottak be ilyen kérelmet.
(4)
A 396/2005/EK rendelet 8. cikkének megfelelően az érintett tagállamok kiértékelték a kérelmeket, az értékelő jelentéseket pedig megküldték a Bizottságnak.
(5)
Az Európai Élelmiszerbiztonsági Hatóság (a továbbiakban: Hatóság) megvizsgálta a kérelmeket és az értékelő jelentéseket, különös tekintettel a fogyasztókat és adott esetben az állatokat érintő kockázatokra, és indokolással ellátott véleményt adott ki a javasolt MRL-ekről (2). Ezeket a véleményeket továbbította a Bizottságnak és a tagállamoknak, valamint hozzáférhetővé tette a nyilvánosság számára.
(6)
A Hatóság indokolással ellátott véleményében megállapította, hogy a protiokonazol repcemagnál, lenmagnál, máknál és mustármagnál való alkalmazását illetően a növényre vonatkozó kockázatértékelés szermaradék-meghatározásában szereplő szermaradékok stabilitásának megítéléséhez további adatokra van szükség. A Hatóság arra is rávilágított, hogy a helyes mezőgazdasági gyakorlat bixafent és protiokonazolt egyaránt tartalmazó termékre vonatkozik. Következésképpen a bixafenre vonatkozó MRL-ek emelésével összefüggésben rendelkezésre álló adatokat is figyelembe kell venni. A hatályban lévő MRL-ek ezért nem változnak.
(7)
A többi kérelmet illetően a Hatóság arra a következtetésre jutott, hogy az adatokra vonatkozó valamennyi követelmény teljesült, és a kérelmezők által kért MRL-módosítások 27 specifikus európai fogyasztói csoport fogyasztói expozíciójának vizsgálata alapján a fogyasztók biztonsága szempontjából elfogadhatók. A Hatóság figyelembe vette az anyagok toxikológiai tulajdonságaira vonatkozó legfrissebb információkat. Sem az említett hatóanyagokat esetlegesen tartalmazó élelmiszerek fogyasztásából következő, egész életen át tartó expozíció, sem az adott termények és termékek túlzott fogyasztása miatti rövid távú expozíció esetén nem merült fel a megengedhető napi bevitel (ADI) vagy az akut referenciadózis (ARfD) túllépésének kockázata.
(8)
A Codex Alimentarius Bizottság (3)2012. július 7-én Codex-szermaradék-határértékeket (a továbbiakban: CXL-ek) fogadott el az emamektin-benzoátra, az etofenproxra, az etoxazolra, a flutriafolra, a glifozátra, a piraklosztrobinra, a spinozadra és a spirotetramátra. Ezeket a CXL-eket MRL-ekként fel kell venni a 396/2005/EK rendeletbe, kivéve azon CXL-eket, amelyek valamely európai fogyasztói csoportra nézve nem biztonságosak, illetve amelyek esetében az Unió fenntartást jelentett be a Codex Alimentarius Bizottságnál (4).
(9)
A Hatóság indokolással ellátott véleményei alapján, és a tárgy szempontjából lényeges tényezőket figyelembe véve, az MRL-ekkel kapcsolatos megfelelő módosítások megfelelnek a 396/2005/EK rendelet 14. cikkének (2) bekezdésében megfogalmazott követelményeknek.
(10)
Az új MRL-ek kapcsán - a Kereskedelmi Világszervezeten keresztül - kikérték az Unió kereskedelmi partnereinek véleményét, és megállapításaikat figyelembe vették.
(11)
A módosított MRL-ek érvénybe lépése előtt elegendő időt kell biztosítani arra, hogy a tagállamok és az érdekelt felek felkészülhessenek az MRL-ek módosításából fakadó új kötelezettségek teljesítésére.
(12)
A 396/2005/EK rendeletet ezért ennek megfelelően módosítani kell.
(13)
A termékek zavartalan forgalmazása, feldolgozása és fogyasztása érdekében a rendelet átmeneti intézkedéseket ír elő azokra a termékekre, amelyeket az MRL-ek módosítását megelőzően a jogszabályi előírások betartása mellett állítottak elő, valamint azokra, amelyekkel kapcsolatban igazolt, hogy a fogyasztók magas szintű védelme továbbra is biztosított.
(14)
Az e rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével, és sem az Európai Parlament, sem a Tanács nem ellenezte őket,
ELFOGADTA EZT A RENDELETET:
1. cikk
A 396/2005/EK rendelet II. és III. melléklete e rendelet mellékletének megfelelően módosul.
2. cikk
A 2013. április 6. előtt a jogszabályi előírások betartása mellett előállított termékekre a 396/2005/EK rendelet továbbra is az e rendeletben szereplő módosítások nélkül alkalmazandó.
3. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
A 0161030, illetve 0401060 kódszámú, étkezési olajbogyóban és repcemagban előforduló foszmetre vonatkozó MRL-ek tekintetében azonban 2013. október 6-tól alkalmazandó.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2013. március 20-án.

Labels: 0
17
20
6